Document ID: 32002R1614

Komisijas Regula (EK) Nr. 1614/2002
(2002. gada 6. septembris),
ar ko Padomes Regulu (EK, Euratom) Nr. 58/97 pielāgo ekonomikas un tehnikas sasniegumiem un groza Komisijas Regulas (EK) Nr. 2700/98, (EK) Nr. 2701/98 un (EK) Nr. 2702/98
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK, Euratom) Nr. 58/97 (1996. gada 20. decembris) par uzņēmējdarbības strukturālo statistiku [1], kurā grozījumi izdarīti ar Regulu (EK, Euratom) Nr. 410/98 [2], un jo īpaši tās 12. panta i), ii), iii), vii) un viii) punktu,
tā kā:
(1) Nepieciešams regulāri atjaunināt Regulā (EK, Euratom) Nr. 58/97 ietvertos raksturlielumu sarakstus, kā arī tiem noteikto sadalījuma līmeni, lai varētu apmierināt vajadzības, kas mainās līdz ar ekonomikas attīstību.
(2) Regulas (EK, Euratom) Nr. 58/97 noteikumi attiecībā uz datu savākšanu un to statistisko apstrādi, rezultātu apstrādi un nosūtīšanu ir jāpielāgo ekonomikas un tehnikas attīstībai.
(3) Dažu būtisku raksturlielumu pievienošanai un citu grūti savācamu un ar augstām izmaksām saistītu raksturlielumu svītrošanai būtu jāuzlabo līdzsvars starp nozaru statistiku, īpaši starp rūpniecības un pakalpojumu nozarēm.
(4) Turklāt ir lietderīgi pievienot dažas jaunas definīcijas Komisijas Regulai (EK) Nr. 2700/98 (1998. gada 17. decembris) par rādītāju definēšanu uzņēmējdarbības strukturālās statistikas vajadzībām [3] un svītrot vai grozīt dažas definīcijas minētajā regulā, lai palielinātu to atbilstību attiecīgajām darbībām.
(5) Sēriju sadalījuma līmeņa pazemināšanai atbilstoši lielumu klasēm, kas paredzēta ar Komisijas Regulu (EK) Nr. 2701/98 (1998. gada 17. decembris) par datu sērijām, kas jāsniedz saistībā ar uzņēmējdarbības strukturālo statistiku [4], būtu jāatvieglo ar statistikas datu sniegšanu saistītais apgrūtinājums un jāuzlabo sniegtās statistikas kvalitāte.
(6) Datu tehniskais formāts turpmākajiem gadiem, ko paredz Komisijas Regula (EK) Nr. 2702/98 (1998. gada 17. decembris) par tehnisko formātu, kādā nosūta uzņēmumu gada statistiku [5], ir jāpielāgo, lai veicinātu šādu nosūtīšanu.
(7) Tādēļ būtu attiecīgi jāgroza Regulas (EK) Nr. 2700/98, (EK) Nr. 2701/98 un (EK) Nr. 2702/98.
(8) Šajā regulā noteiktie pasākumi atbilst Statistikas programmu komitejas atzinumam,
IR PIEŅĒMUSI ŠO REGULU.
1. pants
Regulu (EK, Euratom) Nr. 58/97 pielāgo ekonomikas un tehnikas attīstībai saskaņā ar šīs regulas I pielikumu.
2. pants
Regulas (EK) Nr. 2700/98 pielikumu groza saskaņā ar šīs regulas II pielikumu.
3. pants
Regulas (EK) Nr. 2701/98 pielikumu groza saskaņā ar šīs regulas III pielikumu.
4. pants
Regulas (EK) Nr. 2702/98 pielikumu groza saskaņā ar šīs regulas IV pielikumu.
5. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šo regulu piemēro datiem par 2002. pārskata gadu.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 6. septembrī

Labels: 7
4
19